L-Impjieg ta" ħaddiema fil-qafas tal-prestazzjoni tas-servizzi Riżoluzzjoni tal-Parlament Ewropew tal-11 ta' Lulju 2007 dwar il-Komunikazzjoni tal-Kummissjoni bit-titolu 'l-Impjieg ta" ħaddiema fil-qafas tal-prestazzjoni tas-servizzi: l-immassimiżżar tal-benefiċċji u l-potenzjal tiegħu, filwaqt li jiġi garantit il- ħarsien tal-ħaddiema' Il-Parlament Ewropew wara li kkunsidra d-Direttiva 96/71/KE tal-Parlament Ewropew u tal-Kunsill tas-16 ta' Diċembru 1996 dwar l-impjieg ta" ħaddiema fil-qafas tal-prestazzjoni tas-servizzi ĠU L 18, 21.1.1997, p.1 wara li kkunsidra l-Komunikazzjoni tal-Kummissjoni ta' l-4 ta' April 2006 dwar il-'Gwida għall-impjieg ta" ħaddiema fil-qafas tal-prestazzjoni tas-servizzi' COM(2006)0159 , wara li kkunsidra l-Komunikazzjoni tal-Kummissjoni tat-13 ta' Ġunju 2007 dwar 'L-impjieg ta" ħaddiema fil-qafas tal-prestazzjoni tas-servizzi: l-immassimiżżar tal-benefiċċji u l-potenzjal tiegħu, filwaqt li jiġi garantit il-ħarsien tal-ħaddiema' COM(2007)0304 (Komunikazzjoni dwar l-impjieg tal-ħaddiema) wara li kkunsidra r-riżoluzzjonijiet tal-Parlament Ewropew dwar l-impjieg ta' ħaddiema tal-15 ta' Jannar 2004 ĠU C 92 E, 16.4.2004, p.404. , u tas-26 ta' Ottubru 2006 P6_TA(2006)0463 . wara li kkunsidra l-Mistoqsija bi Tweġiba Orali B6-0132/2007 mressqa lill-Kummissjoni dwar il-komunikazzjoni tal-Kummissjoni rigward l-impjieg ta" ħaddiema, wara li kkunsidra l-Artikolu 108(5) tar-Regoli ta' Proċedura tiegħu, billi l-implimentazzjoni sħiħa u konsistenti tad-Direttiva 96/71/KE kienet problematika minħabba n-nuqqas ta' implimentazzjoni xierqa fl-Istati Membri u n-nuqqas ta' koordinazzjoni bejn l-awtoritajiet kompetenti, billi l-Parlament qies li l-Komunikazzjonijiet preċedenti tal-Kummissjoni dwar din il-kwistjoni ma kinux biżżejjed u ma solvewx il-problemi li ffaċċjat id-Direttiva; billi jibqgħu l-perspettivi diverġenti bejn il-Kummissjoni u l-Parlament dwar kwistjonijiet bħad-disponibilità ta' rappreżentant legali tal-kumpanija li tagħti l-impjiegi fil-pajjiż li jospita u bħaż-żamma tad-dokumenti fuq il-post tax-xogħol sabiex tiġi kkontrollata l-konformità mad-Direttiva, billi l-ħarsien ta' l-impjegati huwa estremament importanti sabiex jiġi garantit il-moviment ħieles tal-ħaddiema u jiġu preservati l-kundizzjonijiet tax-xogħol previsti fit-Trattat, u dan għandu jitqies bħala raġuni ewlenija ta' interess ġenerali, billi l-każistika tal-Qorti tal-Ġustizzja, tgħid li l-miżuri li jaqgħu fil-kamp tad-Direttiva dwar l-impjieg tal-ħaddiema, jistgħu jiġu ġġustifikati jekk ikunu mmotivati minn objettivi ta' interess pubbliku, bħall-ħarsien tal-ħaddiema, Huwa konvint li l-implimentazzjoni sħiħa tad-Direttiva 96/71/KE hija importanti ħafna għall-kisba tal-bilanċ tajjeb bejn il-libertà fil-provvista tas-servizzi u l-ħarsien tal-ħaddiema, b'mod partikolari kontra d-'dumping' soċjali; Hu konvint li, fil-gwida u l-interpretazzjoni legali tagħha, il-Kummissjoni xi drabi tmur lil hinn minn dak li ġie stabbilit fil-każistika tal-Qorti tal-Ġustizzja; Jistieden lill-Kummissjoni biex tikkunsidra bis-sħiħ il-varjetà tal-mudelli tas-suq tax-xogħol li jeżistu fl-Unjoni Ewropea meta tiġi biex tadotta miżuri marbuta ma' l-impjegar; jistieden lill-Kummissjoni biex tirrispetta l-fatt li xi Stati Membri għandhom bżonn id-disponibilità ta' rappreżentant b'mandat b'kapaċita ġudizzjarja fil-pajjiż li jospita sabiex id-Direttiva tiġi implimentata u mmonitorjata kif xieraq; jikkunsidra li din tista' tkun kwalunkwe persuna li jkollha mandat ċar maħruġ mill-kumpanija (inkluż ħaddiem); Jikkunsidra li s'issa l-kooperazzjoni u l-iskambju ta' informazzjoni fost l-Istat Membri ma kinux biżżejjed, u għall-implimentazzjoni b'suċċess tad-Direttiva huwa prerekwiżit li din il-problema tiġi indirizzata; huwa ta' l-opinjoni li l-Kummissjoni għandha tkun aktar preċiża meta tipprovdi gwida lill-Istati Membri għall-miżuri ta' kontroll aċċettabbli skond id-Direttiva li tħares lill-impjegati; Jikkunsidra li l-ispezzjonijiet u l-kontrolli li jiġu mwettqa mill-Istati Membri fl-ambitu tad-Direttiva, l-aktar l-obbligu li jinżammu xi dokumenti fil-pajjiż li jospita, għandhom jitqiesu bħala għodda importanti biex jiggarantixxu l-ħarsien tad-drittijiet ta' l-impjegati; jikkunsidra, madankollu, li dawn il-miżuri għandhom ikunu strettament proporzjonati u ma jservux ta' ostakli moħbija għat-tħaddim tad-dritt tal-moviment ħieles; Jinnota li l-każistika eżistenti tirrikonoxxi d-dritt ta' l-Istat Membru li qed jospita li jitlob ċerti dokumenti biex jivverifika l-konformità mal-kundizzjonijiet tax-xogħol stabbiliti fid-Direttiva; Jistieden lill-Kummissjoni sabiex issib l-aħjar taħlita ta' miżuri li jservu ta' gwida kemm għall-kumpaniji, kif ukoll għall-Istati Membri sabiex jifhmu aħjar dak li huwa permess skond id-Direttiva u il-każistika relevanti; jitlob lill-Kummissjoni biex tappoġġja b'mod attiv il-koperazzjoni mill-qrib bejn l-entitajiet ta' l-ispezzjoni fl-Istati Membri billi tipprovdi pjattaforma Ewropea permanenti għall-koperazzjoni transkonfinali; jilqa' għaldaqstant it-twaqqif futur ta' grupp ta' livell għoli min-naħa tal-Kummissjoni sabiex jappoġġja u jgħin lill-Istati Membri biex jidentifikaw u jaqsmu prattiki siewja u biex jinvolvu formalment l-imsieħba soċjali fuq bażi regolari; Huwa ta' l-opinjoni li tkun ħaġa tajba għall-imsieħba soċjali f'dawk l-Istati Membri fejn id-Direttiva hija implimentata permezz ta' ftehim kollettiv li jiksbu aċċess dirett għall-informazzjoni dwar il-kumpaniji li jimpjegaw, sabiex ikunu jistgħu jeżerċitaw is-superviżjoni li fi Stati Membri oħra hija kompitu ta' l-awtoritajiet li għandhom aċċess għall-informazzjoni tal-kumpanija; Jappoġġja l-konklużjoni tal-Kummissjoni li ssostni li l-Istat Membru li qed jospita għandu jkun jista' jitlob dikjarazzjoni bil-quddiem mill-fornitur tas-servizz, liema informazzjoni tippermettilu li jivverifika l-konformità mal-kundizzjonijiet tax-xogħol; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kummissjoni u lill-Kunsill.
Extracted from 14835112__TA__P6-TA-2007-0340__MT.txt